Številka: 0602-25/2024/1 (141-02)

Gospod mag. Senad Jušić

generalni direktor Policije

Datum: 30. 9. 2024

Na podlagi 23. člena Zakona o državni upravi (Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22 in 18/23) in četrtega odstavka 4. člena Zakona o organiziranosti in delu v policiji (Uradni list RS, št. 15/13, 11/14, 86/15, 77/16, 77/17, 36/19, 66/19 – ZDZ, 200/20, 172/21, 105/22 – ZZNŠPP in 141/22; v nadaljnjem besedilu: ZODPol) izdajam

# USMERITVE IN OBVEZNA NAVODILA

# za pripravo načrta dela policije v letu 2025

Usmeritve in obvezna navodila za pripravo načrta dela policije v letu 2025 temeljijo na ugotovitvah o delovanju policije na podlagi njenega poročanja Ministrstvu za notranje zadeve (v nadaljnjem besedilu: MNZ ali ministrstvo) Republike Slovenije (v nadaljnjem besedilu: RS), ugotovitvah nadzorov in pritožbenih postopkov zoper delo policistov, razgovorih z vodstvi policijskih uprav ter nekaterih organizacijskih enot Generalne policijske uprave (v nadaljnjem besedilu: GPU), razgovoru s predstavniki Varuha človekovih pravic RS, Komisije za preprečevanje korupcije, spremljanju sodne prakse in letnih poročil drugih državnih organov, izsledkov ciljnih raziskovalnih projektov in programov (v nadaljnjem besedilu: CRP) ter udejanjanju prednostnih nalog, ki izhajajo iz Temeljnih usmeritev za pripravo srednjeročnega načrta razvoja in dela policije v obdobju 2023–2027[[1]](#footnote-1) ter iz drugih strateških dokumentov Državnega zbora RS, Vlade RS in ministrstva.

**I.**

**URESNIČEVANJE STRATEŠKIH CILJEV**

1. **Preprečevanje, odkrivanje in preiskovanje kaznivih dejanj**
   1. Policija mora nadaljevati z razvojem učinkovitega sistema lastnega zaznavanja gospodarskih in korupcijskih kaznivih dejanj, zlasti na področjih visokega tveganja, kot so večje investicijske naložbe, projekti ter s tem povezana javna naročila na lokalni, državni in evropski ravni. V sodelovanju z Uradom evropskega delegiranega tožilca v Republiki Sloveniji mora v skladu z določbami Resolucije o nacionalnem programu preprečevanja in zatiranja kriminalitete za obdobje 2024–2028[[2]](#footnote-2) še naprej krepiti sodelovanje z drugimi deležniki na področju zaznave, zlasti pa prijave koruptivnih dejanj pristojnim organom.[[3]](#footnote-3) Nadaljuje naj z realizacijo usmeritev in obveznih navodil ministra št. 1/2023[[4]](#footnote-4) za prednostno obravnavo korupcijskih kaznivih dejanj.[[5]](#footnote-5)

* 1. Na področju odkrivanja in preiskovanja organiziranih kriminalnih združb, ki se med drugim ukvarjajo tudi z ilegalnimi migracijami in trgovino z ljudmi,[[6]](#footnote-6) naj še nadalje krepi mednarodno sodelovanje in operativne dejavnosti v regiji Zahodnega Balkana v skupni kriminalistični preiskavi ZeBRA[[7]](#footnote-7) in z EUROPOL.[[8]](#footnote-8)
  2. Policija mora še naprej zagotavljati, da bodo žrtve kaznivih dejanj nasilja v družini ob prvem stiku s policijo obravnavane z vso potrebno skrbnostjo. Policijska preiskava mora potekati hitro in učinkovito, da se čimprej zavarujejo dokazi in se hkrati tudi zavaruje žrtev.
  3. Policija mora v sodelovanju z drugimi deležniki aktivno izvajati akcijski načrt ministrstva in Policije za preprečevanje in obravnavo medvrstniškega nasilja,[[9]](#footnote-9) pri tem pa spoštovati tudi določbe Dogovora[[10]](#footnote-10) o uporabi Protokola o obveščanju in ukrepanju v primeru groženj v vzgojno-izobraževalnih zavodih[[11]](#footnote-11) in memorandum[[12]](#footnote-12) o soglasju ministrstev glede izvajanja kontinuiranih aktivnosti za preprečevanje medvrstniškega nasilja in sovražnega govora na spletu[[13]](#footnote-13) ter druge mednarodne in nacionalne dokumente.
  4. Policija naj nadaljuje z osveščanjem pedagoških delavcev glede prepoznavanja simptomov nasilja ali radikalizacije, ukrepanja v primeru AMOK situacij in zagotavljanja varnosti otrok tudi na srednjih šolah. Nadaljuje naj tudi z usposabljanjem drugih javnih uslužbencev, zlasti pravosodnih policistov.
  5. Policija mora okrepiti strokovno znanje na področju kriminalistične tehnike (npr. zavarovanje prstnih sledi, sledi orodja …), s ciljem iskanja in zavarovanja vseh sledov pri ogledu kraja kaznivega dejanja. Okrepiti je treba zavedanje, da je analiza sledi DNK[[14]](#footnote-14) samo eno izmed kriminalističnotehničnih opravil, ki je lahko v pomoč pri preiskavi kaznivega dejanja.
  6. Policija naj na področju čezmejne kriminalitete še naprej posebno pozornost usmeri v preprečevanje in odkrivanje kaznivih dejanj okoljske kriminalitete.
  7. S ciljem preprečevanja in doslednega odkrivanja kaznivih dejanj na področju fiktivnih prijav prebivališča, naj usmeri svoje aktivnosti v ozaveščanje uradnih oseb na področju upravno notranjih zadev in drugih področjih za dosledno in takojšnje prijavljanje sumljivih prijav. Pri odkrivanju fiktivnih prijav mora policija aktivno sodelovati z upravnimi enotami in ostalimi državnimi organi (Finančna uprava RS, Inšpektorat RS za delo, Tržni inšpektorat RS ipd.).

1. **Vzdrževanje javnega reda**
   1. S ciljem preprečevanja in odkrivanja kaznivih ravnanj ter prijemanja storilcev teh dejanj, je policija dolžna izvajati okrepljen nadzor na območjih z romsko populacijo v času zgostitve takšnih ravnanj.
   2. Policiji nalagam, da nadaljuje z aktivnostmi za preprečitev hujših kršitev javnega reda ali kaznivih dejanj na športnih in drugih prireditvah, s poudarkom na preprečevanju in odkrivanju huliganstva.[[15]](#footnote-15)
   3. Policija mora nadaljevati z nadzorom nad policijskimi enotami pri nadziranju spoštovanja ukrepa prepovedi približevanja ali prepovedi približanja in v primeru ugotovljenih nepravilnosti ukrepati.

1. **Zagotavljanje varnosti v cestnem prometu**
   1. Policija mora z vsemi razpoložljivimi kadri izvajati lastni akcijski načrt, ki je bil izdelan na podlagi nove resolucije o nacionalnem programu varnosti cestnega prometa.[[16]](#footnote-16) Nadaljuje naj z usposabljanjem policistov za uporabo novejših tehničnih pripomočkov za nadzor prometa.
   2. Policija mora zagotavljati vidnost na avtocestnem križu s prisotnostjo označenih (belo-modrih-rumenih) policijskih vozil. Prisotni policisti morajo nemudoma ukrepati ob dogodkih, ki vplivajo na pretočnost prometa.
   3. Policija je dolžna nadaljevati s pripravami vseh potrebnih ukrepov za nemoteno izvajanje prekrškovnih nalog pred morebitno uvedbo sistemov za sekcijsko merjenje hitrosti.
2. **Vzdrževanje varnosti državne in zunanje schengenske meje ter preprečevanje nezakonitih migracij** 
   1. Policija naj na področju implementacije interoperatibilnosti[[17]](#footnote-17) nadaljuje z vzpostavitvijo delovanja sistemov, kot sta ETIAS[[18]](#footnote-18) in EES[[19]](#footnote-19) ter z ostalimi aktivnostmi v okviru operativne delovne skupine.[[20]](#footnote-20)
   2. S ciljem omejevanja nedovoljenih migracij naj policija nadaljuje z učinkovitim varovanjem državne meje z vsemi razpoložljivimi tehničnimi in kadrovskimi resursi, s poudarkom na območjih, ki pomenijo povečano tveganje.
   3. V zvezi napovedane schengenske evalvacije v letu 2025 mora policija storiti vse potrebno, da bo Republika Slovenija uspešno evalvirana.
   4. Policija je dolžna izvajati vse aktivnosti v zvezi priprav na implementacijo pakta EU o migracijah in azilu[[21]](#footnote-21) v sklopu delovne skupine ministrstva.
3. **Vzpostavitev soodgovornosti za zagotavljanje varnosti v lokalnih skupnostih**
   1. Policija je dolžna izvajati policijsko delo v lokalni skupnosti in vzpostaviti korektno komunikacijo z deležniki na področju varnosti v lokalni skupnosti, da bi pravočasno in učinkovito preprečevala, odkrivala in preiskovala kriminaliteto, ki je značilna za posamezne lokalne skupnosti ali regije (npr. urbana kriminaliteta, integracijska kriminaliteta, romska kriminaliteta ipd).
   2. Policija naj nadaljuje z izvajanjem ukrepov, katerih (so)nosilec je v skladu z Nacionalnim programom ukrepov Vlade Republike Slovenije za Rome za obdobje 2021-2030.[[22]](#footnote-22) Aktivno bo morala izvajati tudi ukrepe iz akcijskega načrta, katerih (so)nosilec bo. Pri tem naj aktivneje sodeluje pri razreševanju romske problematike tudi na lokalnem in regionalnem nivoju.
   3. Policija mora, v sodelovanju z lokalno skupnostjo in drugimi deležniki na področju varstva narave, še naprej aktivno delovati v smeri preprečevanja in odkrivanja obremenjevanja okolja z odlaganjem nevarnih odpadkov v naravi, vožnjo motornih vozil v naravnem okolju in druge oblike onesnaževanja okolja.
   4. Policija mora v letu 2025 zaključiti implementacijo prenovljene strategije policijskega dela v skupnosti in usmeritev za preventivno policijsko delo, upoštevajoč tudi izsledke CRP – Policijsko delo v skupnosti (2022-2024).
4. **Vodenje in upravljanje policije, ki omogočata učinkovito organizacijo dela**
   1. Generalni direktor policije je dolžan zagotoviti takojšnjo odzivnost policistov na interventne dogodke, v primeru sodelovanja večjega števila policistov pa določiti tudi policijsko vodjo.[[23]](#footnote-23)
   2. Generalni direktor policije mora zagotoviti, da se pridobljene operativne informacije o varnostnih dogodkih takoj in kvalitetno ovrednotijo ter evidentirajo v skladu z internimi akti policije ter sprejmejo ukrepi za obvladovanje varnostnih dogodkov ali razmer, ki se pričakujejo ali napovedujejo.
   3. V okviru Strategije promocije policijskega poklica 2023-2025[[24]](#footnote-24) in prihajajoče strategije za krepitev ugleda policista[[25]](#footnote-25) mora generalni direktor policije, poleg ukrepov za pridobivanje novih kadrov, načrtovati tudi ukrepe za zadržanje kadrov, ki napovedujejo prekinitev pogodbe o zaposlitvi.[[26]](#footnote-26) Preko policijskih atašejev in drugih oblik mednarodnega sodelovanja je treba pridobiti izkušnje drugih policij pri pridobivanju in zadrževanju kadrov. Nabor teh ukrepov mora generalni direktor policije izdelati do 31. marca 2025.[[27]](#footnote-27)
   4. Generalnemu direktorju policije naročam naj do 31. marca 2025 zagotovi oblike sodelovanja v procesu izobraževanja in usposabljanja policistov izven rednega delovnega časa, ki bodo motivirale tudi druge strokovnjake, da se aktivneje vključijo v programe Policijske akademije, kot dodana vrednost obstoječemu predavateljskemu kadru. V ta namen naj tudi prilagodi delovni proces v šolskem letu 2025/26, da se bodo predavanja izvajala tudi popoldan in ob sobotah.
   5. Policija mora pristopiti k digitalizaciji policijskih postopkov na način, da omogoči učinkovitejše operativno delo policistov in zmanjša tveganja za najpogostejše strokovne napake.
   6. Generalni direktor policije mora zagotoviti,[[28]](#footnote-28) da bo v letu 2025 vzpostavljen sistem obveznega obdobnega preverjanja strokovnega znanja policistov, ki bo zagotavljal individualno preverjanje.[[29]](#footnote-29) Določiti mora tudi učinkovite ukrepe v primeru neuspešno opravljenega preverjanja.
   7. Generalni direktor policije mora do 31. januarja 2025 predlagati uskladitev Akta o notranji organizaciji, sistemizaciji, delovnih mestih in nazivih v Policiji[[30]](#footnote-30) v skladu z načelom potrebnosti po dostopu do dokumentov z oznako tajnosti, usposabljanje za obravnavo in varovanje tajnih podatkov pa implementirati v vsakoletno preverjanje strokovnega znanja policistov.[[31]](#footnote-31)
   8. Z namenom hitrejše pomoči ljudem v stiski nalagam policiji, da pristopi k uvedbi aplikacije AML (Advanced Mobile Location),[[32]](#footnote-32) s pomočjo katere bodo policisti operativno-komunikacijskih centrov pridobili podatke o lokaciji klicatelja na interventno številko 113, zlasti v primerih, ko klicatelj ne more ali ne zna sporočiti svoje lokacije.
   9. Policija mora nadaljevati z zagotavljanjem ustrezne ravni kibernetske obrambe in z izvajanjem organizacijskih, tehničnih ter administrativnih ukrepov, zagotavljati celovito informacijsko varnost.
   10. Policija mora še naprej aktivno sodelovati pri izvajanju ukrepa Digitalizacija notranje varnosti,[[33]](#footnote-33) v okviru katerega tečejo za policijo pomembni projekti, kot so TETRA,[[34]](#footnote-34) CEPIS,[[35]](#footnote-35) ABIS[[36]](#footnote-36) in razvojne mobilne rešitve e-policist.
   11. Generalni direktor policije mora dosledno spoštovati usmeritve in obvezna navodila ministra,[[37]](#footnote-37) ki se nanašajo na opremljanje specializiranih enot za nadzor državne meje in policijskih postaj za izravnalne ukrepe z označenimi (belo-modro-rumenimi) policijskimi vozili. Zagotoviti mora njihovo uporabo, pri čemer naj upoštevaje koncept izvajanja izravnalnih ukrepov,[[38]](#footnote-38) za opazovanje (profiliranje) uporablja civilna vozila, za ostale policijske naloge (zaustavitev, kontrola, zasledovanje ipd.) pa označena vozila.
   12. Policija naj v sodelovanju s pristojnimi službami ministrstev nadaljuje s sistemsko ureditvijo helikopterske nujne medicinske pomoči.[[39]](#footnote-39)
5. **Krepitev ugleda policije**
   1. Generalni direktor policije mora v policiji zagotoviti dosledno spoštovanje reda in discipline ter uporabo zaščitne opreme.
   2. Policija mora v primeru ugotovljenih nepravilnosti pri uporabi policijskih pooblastil ali opravljanju policijskih nalog dosledno ugotavljati objektivno ter subjektivno odgovornost posameznikov v celotni hierarhični liniji in izpeljati ustrezne delovnopravne ter druge postopke, vključno s postopki za odvzem policijskih pooblastil na podlagi 61. člena ZODPol.
   3. Policija naj nadaljuje z ukrepi za izboljšanje poznavanja osnovnih policijskih pooblastil ter komunikacijskih vrlin policistov in njihovih vodij.
   4. Policija mora dosledno seznanjati vse policiste s poročili in mnenji nadzornih mehanizmov (npr. Direktorata za policijo in druge varnostne naloge, Varuha človekovih pravic, Informacijskega pooblaščenca …) ter ugotovitvami v pritožbenih postopkih.
   5. Policija naj nadaljuje z aktivnim sodelovanjem pri pripravi podzakonskih aktov na podlagi Zakona o napotitvi oseb v mednarodne civilne misije in mednarodne organizacije[[40]](#footnote-40) ter nadaljuje s širjenjem mreže policijskih atašejev v tujini, skladno s sklepom Vlade Republike Slovenije.[[41]](#footnote-41)

**II.**

Policija mora pri pripravi načrta dela za leto 2025 opredeliti kazalnike za uresničitev nalog. Pri določitvi ciljev in kazalnikov naj upošteva merila njihove merljivosti, primerljivosti in preverljivosti ter objektivne možnosti njihovega uresničevanja.

**III.**

Policija pošlje letni načrt dela v potrditev ministru za notranje zadeve do 30. novembra 2024.

**IV.**

Te usmeritve in obvezna navodila začnejo veljati naslednji dan po vročitvi.

Boštjan Poklukar

minister

1. Dokument MNZ RS, št. 007-205/2022/7(141-02), 30. 6. 2022. [↑](#footnote-ref-1)
2. Resolucija o nacionalnem programu preprečevanja in zatiranja kriminalitete za obdobje 2024–2028 (ReNPPZK24–28) (Uradni list RS, št. 38/24), strategija/program 6.4.4.1. [↑](#footnote-ref-2)
3. Tudi Evropsko javno tožilstvo, ki je pooblaščeno za preiskovanje, pregon in obtožbe v primeru kaznivih dejanj zoper proračun EU, v Letnem poročilu EJT za leto 2023 ugotavlja (pre)nizek delež prijav drugih institucij. V Sloveniji po podatkih policije lastna zaznava teh dejanj predstavlja 91,5 % obravnavanih kaznivih dejanj v letu 2023. [↑](#footnote-ref-3)
4. Dokument MNZ, št. 0602-6/2023/2 (141-02), 21. 2. 2023. [↑](#footnote-ref-4)
5. Dokument Policije, št. 0602-19/2023/4 (223-01), 31. 3. 2023. [↑](#footnote-ref-5)
6. Državna sekretarka na MNZ Helga Dobrin je 7. junija 2024 na rednem letnem srečanju Neformalne mreže nacionalnih koordinatorjev za boj proti trgovini z ljudmi jugovzhodne Evrope (NATC JVE) izpostavila, da: »*… je bila v preteklosti trgovina z ljudmi primarno osredotočena na spolno izkoriščanje, zdaj pa se žrtve vse pogosteje soočajo z delovnim izkoriščanjem, prisilnim delovanjem v kriminalnih dejavnostih in prisilnim beračenjem. Vedno več žrtev trgovine z ljudmi je moških z namenom delovnega izkoriščanja v gradbeništvu, kmetijstvu in drugih gospodarskih panogah.*« [↑](#footnote-ref-6)
7. S pomočjo Europola je bila v marcu 2024 ustanovljena operativna delovna skupina ZeBRA, ki jo vodi Hrvaška, pri tem pa ji pomaga Slovenija. Država partnerica je Bosna in Hercegovina, pridružila pa se je tudi Nemčija, kmalu naj bi se še Romunija. Cilj operativne delovne skupine je izvajanje kompleksnih kriminalističnih preiskav, ki razbijajo organizirane kriminalne združbe, delujoče v več državah. [↑](#footnote-ref-7)
8. Agencija Evropske unije za sodelovanje na področju preprečevanja, odkrivanja in preiskovanja kaznivih dejanj (Europol) je organ kazenskega pregona EU, ki si prek sodelovanja z nacionalnimi organi kazenskega pregona držav EU prizadeva za varnejšo Evropo. [↑](#footnote-ref-8)
9. V času priprave teh usmeritev je bil akcijski načrt v notranjem usklajevanju v ministrstvu. [↑](#footnote-ref-9)
10. Dogovor sta 14. junija 2024 podpisala Ministrstvo za vzgojo in izobraževanje in MNZ/Policija. [↑](#footnote-ref-10)
11. https://www.gov.si/assets/ministrstva/MVI/SRI/NASILJE/Protokol\_medvrstnisko\_nasilje.pdf [↑](#footnote-ref-11)
12. https://www.gov.si/assets/ministrstva/MDP/digitalna-vkljucenost/Memorandum-o-soglasju-ministrstev-glede-preprecevanja-medvrstinskega-nasilja-in-sovraznega-govora-na-spletu.pdf [↑](#footnote-ref-12)
13. Memorandum so 10. aprila 2024 podpisali ministrica za digitalno preobrazbo dr. Emilija Stojmenova Duh, minister za delo, družino, socialne zadeve in enake možnosti Luka Mesec, minister za vzgojo in izobraževanje Darjo Felda, državna sekretarka na ministrstvu za pravosodje Andreja Kokalj, državna sekretarka na ministrstvu za zdravje Eva Vodnik in državna sekretarka na MNZ Tina Heferle. [↑](#footnote-ref-13)
14. Zavarovanje velikega števila sledi DNK podaljša postopke v Nacionalnem forenzičnem laboratoriju in s tem tudi čas preiskave kaznivega dejanja. [↑](#footnote-ref-14)
15. »*Huliganstvo je izraz, ki opisuje vedenje, ki krši družbene norme, pravila, bonton, zakon in splošno destruktivno vedenje … Opisuje deviantno obnašanje in življenjski slog ulične tolpe in posameznikov, ki jih sestavljajo. Tudi danes je izraz splošno sprejet in opisuje vedenje posameznikov ali skupin ljudi, ki s svojim destruktivnim vedenjem ne ustrezajo družbenih normam in zakonom ter vandalizirajo svoje okolje. Tovrstno obnašanje pripisujejo običajnim navijaškim skupinam različnih športov, običajno ekipnih kot so nogomet, košarka, rokomet ...*« (vir: https://sl.wikipedia.org/wiki/Huliganstvo). [↑](#footnote-ref-15)
16. Resolucija o nacionalnem programu varnosti cestnega prometa za obdobje od 2023 do 2030 (Uradni list RS, št. 124/23; ReNPVCP23–30) je bila sprejeta 8. 11. 2023. [↑](#footnote-ref-16)
17. Gre za projekt povezljivosti informacijskih sistemov Evropske unije na področju meja in vizumov ter na področju policijskega in pravosodnega sodelovanja, mednarodne zaščite in migracij. Cilj informacijskih sistemov, ki sestavljajo sistem interoperabilnosti, je izboljšanje pogojev za učinkovit pretok informacij med državami članicami in povečan nadzor meja, migracij, obravnave vlog za mednarodno zaščito in nudenje večje opore državam članicam v boju proti kriminalu in terorizmu. [↑](#footnote-ref-17)
18. European Travel Information and Authorization System. [↑](#footnote-ref-18)
19. Entry/exit system. [↑](#footnote-ref-19)
20. Delovna skupina za implementacijo omenjenega projekta je bila ustanovljena septembra 2019. Delovno skupino vodi državna sekretarka Helga Dobrin, člani pa so predstavniki ministrstev za notranje zadeve, infrastrukturo, zunanje in evropske zadeve, gospodarstvo, turizem in šport, pravosodje, Policije in SOVA. [↑](#footnote-ref-20)
21. Svet EU je sprejel pakt EU o migracijah in azilu 14. maja 2024. [↑](#footnote-ref-21)
22. Dokument Vlade RS, št. 09501-2/2021/4, 23. 12. 2021. Gre za cilje 7.2.1.1 (Izboljšanje varnosti v romskih naseljih, njihovi okolici, oziroma varnostno obremenjenih območjih), 7.2.1.2 (Nadaljevati in okrepiti partnerski odnos z lokalnimi skupnostmi in romskimi skupnostmi z namenom izboljšanja sobivanja), 8.2.1.1 (Izboljšanje usposobljenosti in ozaveščenosti policistov in drugih delavcev Policije za delo v romski skupnosti) in 8.2.1.2 (Izboljšanje ozaveščenosti ustanov in doseganje njihove večje učinkovitosti pri delu s pripadniki romske skupnosti). [↑](#footnote-ref-22)
23. 7. točka 3. člena ZNPPol določa: »*Policijski vodja je policist oziroma policistka, ki vodi enega ali več policistov pri opravljanju nalog policije ali tisti, ki je določen za vodenje konkretne policijske naloge.*« [↑](#footnote-ref-23)
24. S 30. junijem 2023 je bil uveden tudi sistem potrjevanja in pridobitve certifikata nacionalne poklicne kvalifikacije Policist na VI. ravni. [↑](#footnote-ref-24)
25. Strategijo pripravlja Služba za odnose z javnostmi v Službi generalnega direktorja policije. [↑](#footnote-ref-25)
26. Več o tem: dr. sc. Romea Manojlović Toman idr.: Vojska i policija u vremenima kriza – kako privuči i zadržati najbolje ljude. Godišnjak Akademije pravnih znanosti Hrvatske, vol. XV. 1/2024 (<https://hrcak.srce.hr/file/460848>). [↑](#footnote-ref-26)
27. Pri načrtovanju ukrepov naj upošteva tudi rezultate raziskovalnega poročila Socialna [organizacijska] klima v policiji 2023 (dr. Koporec Oberčkal A.: Policijska akademija, maj 2024, str. 289), iz katerih je med drugim razvidno, »*da je največ priložnosti in potreb za izboljšave pri dejavniku vodenje in organiziranje dela ter v okviru dejavnika odnosi pri delu.* *Zakaj? Ker so se povprečne ocene v nizu povprečnih ocen iz preteklih meritev toliko znižale, da moramo temu nameniti pozornost.*« [↑](#footnote-ref-27)
28. Usmeritve ministrov glede obdobnega preverjanja strokovnega znanja policistov so v postopni realizaciji že od leta 2020. [↑](#footnote-ref-28)
29. Temeljne usmeritve za izdelavo srednjeročnega načrta razvoja in dela policije za obdobje 2023–2027, str. 22 (dokument MNZ, št. 007-205/2022/7(141-02), 30. 6. 2022). [↑](#footnote-ref-29)
30. Akt o notranji organizaciji, sistemizaciji, delovnih mestih in nazivih v Policiji (št. 0100-4/2018/1, 22. 6. 2018 z vsemi spremembami - čistopis akta, zadnja osvežitev 10. 6. 2024). [↑](#footnote-ref-30)
31. Usmeritev je bila naložena že v letu 2024 in ni bila realizirana. Nespoštovanje usmeritve predstavlja nesorazmerno veliko obremenitev za ministrstvo in druge državne organe. [↑](#footnote-ref-31)
32. Aplikacijo AML že uspešno uporabljajo regijski centri za obveščanje na interventni številki 112. [↑](#footnote-ref-32)
33. Ukrep Digitalizacija notranje varnosti se izvaja v okviru Načrta za okrevanje in odpornost, ki med drugim obravnava tudi izzive javne uprave na področju digitalizacije. Načrt za okrevanje in odpornost je nacionalni program reform in naložb, s katerim želi država ublažiti gospodarske in socialne posledice pandemije covida-19 v Sloveniji. Z načrtovanimi ukrepi bo do leta 2026 podprla dolgoročno trajnostno rast in naslovila izzive zelenega ter digitalnega prehoda. Vir: https://www.gov.si/novice/2023-07-06-uspesno-crpamo-evropska-sredstva-digitalizacija-notranje-varnosti/ [↑](#footnote-ref-33)
34. TETRA – digitalno radijsko omrežje. [↑](#footnote-ref-34)
35. CEPIS – modernizacija računalniškega oblaka policije. [↑](#footnote-ref-35)
36. ABIS – sistem za avtomatsko prepoznavo obrazov. [↑](#footnote-ref-36)
37. Usmeritve ministrov glede opremljanja specializiranih enot za nadzor državne meje in policijskih postaj za izravnalne ukrepe z označenimi (belo-modro-rumenimi) policijskimi vozili so v postopni realizaciji že od leta 2019. [↑](#footnote-ref-37)
38. Koncept izvajanja izravnalnih ukrepov v RS - delovanje policijskih postaj za izravnalne ukrepe - usmeritve (dokument Policije, št. 225-225/207/2 (2133-1), 30. 4. 2007). [↑](#footnote-ref-38)
39. Vlada Republike Slovenije v juniju 2024 sprejela odločitev, da se helikopterska nujna medicinska pomoč (HNMP) ter medbolnišnični helikopterski prevozi in helikopterski prevozi otrok v inkubatorjih v skladu z Uredbo Komisije dolgoročno izvajajo kot državna aktivnost z zrakoplovi policije (vir: https://www.gov.si/novice/2024-06-11-sistemsko-urejamo-helikoptersko-nujno-medicinsko-pomoc/). [↑](#footnote-ref-39)
40. Zakon o napotitvi oseb v mednarodne civilne misije in mednarodne organizacije (Uradni list RS, št. 204/21). [↑](#footnote-ref-40)
41. Sklep Vlade RS, št. 50000-3/2023/3, 20. 7. 2023. [↑](#footnote-ref-41)